नवल किशोर गोदारा
English: मालाणी के माणिक-मोती नवल किशोर गोदारा - धनवान होना ख़ास बात नहीं। धनवान व्यक्ति अग़र दानवान और मनवान हो तो उसकी बात ही कुछ अलग होती है। धन या बल, कद या पद के मद में मदमस्त इंसान अपना बड़प्पन क़ायम नहीं कर सकता। सिर्फ़ धन या पद या कद से बड़ा हो जाना ख़जूर के पेड़ की तरह हो जाना होता है। पंछी को छाया नहीं, फल लागे अति दूर। सच्चे अर्थों में बड़ा वही होता है, जिसका सोच बड़ा, जिसका दिल बड़ा। बड़े सोच व बड़े दिल वालों का काम भी बड़ा। जब काम बड़ा तो नाम भी बड़ा। हम यह बात कर रहे हैं थार के थपेड़ों को सहन करते हुए पले -बढ़े मालाणी के गुदड़ी के लाल श्री नवल जी गोदारा की, जिनके दान और काम की चर्चा आजकल हर जुबां पर है। नवल जी की निराली जीवन कहानी - बाड़मेर जिले के गांव भिंयाड़ के मूल निवासी और फ़िलहाल दक्षिणी अफ्रीका में अपने व्यवसाय का परचम लहराने वाले नवल जी गोदारा की बात कुछ निराली है। फ़र्श से अर्श तक पहुंचे इस शख्श की जीवन-यात्रा रोमांचक है। पारिवारिक परिस्थितियों के प्रहारों से प्रताड़ित नवल जी को आठवीं कक्षा में ही स्कूल छोड़कर काम-धंधे की तलाश करनी पड़ी। सन 1987 में राजकोट और गांधीधाम ( गुजरात ) में नमक की फैक्टरी में 50 किलो के थैलों को नमक से भरना और उन्हें ट्रकों में लादना। किशोरावस्था में इस कष्टसाध्य काम में खुद को झोंक दिया। कठोर परिश्रम, ईमानदारी और समझदारी से काम करते हुए फैक्टरी के मालिक का दिल जीत लिया। यौवन की दलहीज़ पर कदम रखते ही नवल जी के सपनों के पंछी के पंख फड़फड़ाने लगे। जवानी की ओर बढ़ते कदमों के साथ हसरतें जवां हो चलीं। मंजिल का नज़ारा अब नज़रों के सामने नज़र आने लगा। नमक फैक्ट्री में चार साल काम करने के बाद नवल जी ने अफ्रीकी देश कांगों पहुंचने का जुगाड़ कर लिया। शरूआत में वहाँ एक व्यवसायी की कॉस्मेटिक्स की दुकान पर काम किया। दस साल बाद वहीं पर ख़ुद का कारोबार स्थापित कर दिखा दिया कि मन में हो संकल्प तो कोई काम नहीं मुश्किल। मेहनत, समझ और सावचेती के दम पर नवल जी ने वर्तमान में अफ्रीका, यूरोप एवं एशिया महाद्वीपों के देशों में कॉस्मेटिक्स, माइनिंग, कंस्ट्रक्शन, इलेक्ट्रॉनिक्स एवं सर्विस सेक्टर में अपना सफ़ल व्यवसाय स्थापित कर रखा है। नवल जी की कमाल की क़ामयाबी यह शेर बख़ूबी बयां करता है: ' अक़्सर वहाँ तूफ़ान भी हार जाते हैं, जहाँ कश्तियाँ जिद्द पर होती हैं।' मालाणी के इस हीरे ने अपनी सफलता की चमक से देश-विदेश में सबको चमत्कृत कर रखा है। ज्यों-ज्यों इनके व्यवसाय के दायरे का विस्तार हो रहा है, त्यों-त्यों इनकी दानवीरता और विनम्रता का दायरा भी बढ़ता जा रहा है। ठीक वैसे ही जैसे कोई फलदार पेड़ फलों से लदकर धरती की ओर मुड़ता जाता है। संवेदनशील और दानशील- दिल में संवेदनाओं का समंदर समेटे हुए नवल जी को वेदनाग्रस्त दिल की वेदना पढ़ना और उसे स्वानुभूति के स्तर पर महसूस कर उसकी हर संभव सहायता करना बख़ूबी आता है। सब जानते हैं कि वेदना की किताब पढ़ने के लिए डिग्र्री की नहीं बल्कि समानुभूति ( empathy) की जरूरत होती है। जो ख़ुद को दूसरों के हालात में रखकर उनके दुःख-दर्द को महसूस करता हो, उसके लिए कोई भी पराया नहीं होता। उसके अपनेपन के भाव की परिधि में सभी समाए रहते हैं। एक लंबी फेहरिस्त है उन जरूरतमंद व्यक्तियों व संस्थाओं की जिनको नवल जी व उनके भाई टीकू जी ने उदारतापूर्वक आर्थिक सहयोग प्रदान कर मंजिल तक पहुंचाया है। शिक्षा, स्वास्थ्य, सामाजिक सरोकारों से संबंधित संस्थाओं को एवं जनोपयोगी राष्ट्रीय अभियानों में नवल जी गोदारा अब तक 20 करोड़ रुपये की धनराशि का योगदान कर चुके हैं। सैल्यूट मालाणी के इस नामी दानी की दानवीरता को। धनलिप्सा के आज के जमाने में दानवीरता की मिसाल क़ायम करने वाले नवल जी जैसे दानी बिरले ही मिलेंगे, जो यह मानते हैं कि दान ही धन की श्रेष्ठतम गति है। जन्मभूमि के प्रति प्रेम - नवल जी ने अपने पैतृक गांव भिंयाड़ में ग्रामीण विद्यार्थियों को क्वालिटी एजुकेशन प्रदान करने हेतु सन 2010 में सरस्वती विद्या मंदिर सीनियर सेकेंडरी स्कूल की स्थापना की, जिसमें दो हज़ार विद्यार्थी अध्ययनरत हैं। हालात से त्रस्त होकर ख़ुद उच्च शिक्षा प्राप्त करने से वंचित रहने के दंश को नवल जी ने झेला है। इसलिए जहाँ कहीं शिक्षा के प्रचार- प्रसार हेतु धनराशि की जरुरत होती है, वहाँ वे सहर्ष दान देते हैं। भिंयाड़,कानासर व उन्दू गांवों की सरकारी स्कूलों में आधारभूत संरचना विकास हेतु नवल जी ने 16 लाख 50 हज़ार रुपये की धनराशि प्रदान की है। इसके अतिरिक्त भिंयाड़ के राजकीय हॉस्पिटल में भी चार लाख रुपए की राशि से रोगियों के बेहतर इलाज़ से संबंधित आवश्यक संसाधन सुलभ करवाए हैं। बालिका शिक्षा में योगदान- बालिका शिक्षा को बढ़ावा देने के लिए बाड़मेर जिला मुख्यालय पर ग्रामीण बालिकाओं के आवास हेतु स्थित किसान बालिका छात्रावास में नवल जी ने समस्त सुविधाओं से युक्त तीसरी मंजिल का निर्माण सन 2015 में 1करोड़ 57 लाख रुपये की लागत से करवाया है। जनहित के राष्ट्रीय अभियानों में अग्रणी भूमिका- स्वच्छ भारत मिशन और जल स्वावलंबन अभियान को बाड़मेर में परवान पर चढ़ाने हेतु बाड़मेर के प्राचीनतम जलस्रोत कारेली नाडी की समुचित साफ़-सफ़ाई करवाने एवं जलस्रोत का जीर्णोद्धार करवाने में नवल जी ने ख़ुद के स्तर पर समस्त आवश्यक संसाधन जुटाकर यह असम्भव- सा प्रतीत होने वाला व्यापक जनहित का कार्य न्यूनतम समय में पूरा करवाने का रिकॉर्ड क़ायम किया है। बता दें कि इस जलस्रोत में एवं इसके जल- भराव क्षेत्र में बाड़मेर शहर का कचरा वर्षों से डाले जाने के कारण यहाँ 35 हज़ार मेट्रिक टन कचरा संग्रहित हो चुका था। इस कचरे का जैविक निस्तारण करवाने तथा जल- स्रोत का समुचित जीर्णोद्धार का जनोपयोगी कार्य करवाने के फलस्वरूप नवल जी आमजन तथा जिलाप्रशासन की आँखों के तारे बन चुके हैं। होनहार युवाओं के हिमायती उदीयमान प्रतिभाओं, क्षमतावान खिलाड़ियों, कलाकारों आदि को आवश्यक संबल प्रदान करने में नवल जी अग्रणी रहते हैं। समाज की जरूरतमंद होनहार प्रतिभाओं के मार्गदर्शन के उद्देश्य से तेजा फाउंडेशन के तत्वावधान में 10 दिसंबर 2017 से आर. ए. एस. की भर्ती-परीक्षा की समुचित तैयारी करवाने के लिए जयपुर में शुरू की गई निःशुल्क कोचिंग हेतु कोचिंग- स्थल पर ही सुसज्जित लाइब्रेरी स्थापित करने एवं अन्य आवश्यक संसाधन जुटाने वास्ते नवल जी गोदारा ने ग्यारह लाख रुपए की धनराशि का योगदान देकर एक अनूठी मिसाल कायम की है। फिफ्टी विलेजर्स संस्थान, बाड़मेर के संस्थापक डॉ भरत सारण के जरिए जब नवल जी को इस महत्वाकांक्षी प्रोजेक्ट की जानकारी मिली तो वे तत्काल इसमें अपना विशिष्ट योगदान देने के लिए राजी हो गए। उदारता का असली स्वरूप यही होता है। फिफ्टी विलेजर्स संस्थान, बाड़मेर में नवल जी ने अपने पिता श्री की पावन स्मृति में 'लक्ष्मण हॉल' नाम से एक सुसज्जित सेमिनार हॉल का निर्माण करवाया है तथा अन्य आवश्यक सहयोग भी समय-समय पर प्रदान करते रहते हैं। शिक्षा से संबंधित प्रोजेक्ट तथा व्यापक जनहित के राष्ट्रीय अभियानों में नवल जी ने समुचित सहयोग प्रदान करने का वादा कर रखा है। परहितकारी और सामाजिक सरोकारों में दानवीरता की अनूठी मिसाल क़ायम करने वाले मालाणी के माणिक-मोती नवल जी गोदारा एवं उनके भ्राता श्री टीकू जी गोदारा के उन्नत एवं यशस्वी जीवन की अनन्त शुभकामनाएं!!